U-I-298/94
Natisni
Opravilna št.:
U-I-298/94
Datum odločitve:
6. 4. 1995
Objavljeno:
OdlUS IV, 32
ECLI:
ECLI:SI:USRS:1995:U.I.298.94
Akt:
Zakon o delovnih razmerjih (Ur. list RS, št. 14/90, 5/91, 71/93) (ZDR), III. poglavje 33. do 36. čl. i in 12. tč. 100. čl.
Izrek:
Pobuda za oceno ustavnosti III. poglavja (členi 33 do 36 i) in 12. točke 100. člena Zakona o delovnih razmerjih se zavrže.
Evidenčni stavek:
Z dejstvom, da je tajnik sindikalne organizacije pobudnik, ne izkazuje pravnega interesa. Če so ogrožene pravice delavcev, so pooblaščeni predlagatelji postopka reprezentativni sindikati za območje države. Pravni interes bi bilo mogoče priznati tudi drugim (reprezentativnim) sindikatom, če izpodbijajo zakonske določbe, ki posegajo v pravice delavcev.
Geslo:
Izkazan pravni interes pobudnika kot porocesni pogoj za začetek postopka pred ustavnim sodiščem na podlagi pobude.

Sindikat - reprezentativni sindikat kot vlagatelj pred ustavnim sodiščem.
Pravna podlaga:
Zakon o Ustavnem sodišču (ZUstS), 24. čl., 8. al. 1. odst. 23. čl., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Vuk, Ljubljana
Datum vloge:
18. 11. 1994
Vrsta odločitve:
sklep
Vrsta rešitve:
zavrženje
Dokument:
US17360
Dokument v PDF obliki:
U-I-298-94.pdf
114 KB
Prenesite datoteko
U-I-298/94
6. 4. 1995
S K L E P
Ustavno sodišče je v postopku za preizkus pobude Jožeta Vuka iz Ljubljane na seji dne 6.4.1995
s k l e n i l o:
Pobuda Jožeta Vuka za oceno ustavnosti III. poglavja (členi 33 do 36i) in 12. točke 100. člena Zakona o delovnih razmerjih (Uradni list RS, št. 14/90 in 5/91) se zavrže.
Obrazložitev
1. Pobudnik je z vlogo, naslovljeno kot pobudo, predlagal razveljavitev zakona ali člena (členov) zakona, na podlagi katerega so bile izdane vse odločbe o presežnih delavcih. Na poziv sodišča je svojo vlogo dopolnil z navedbami, da predlaga presojo ustavnosti III. poglavja Zakona o delovnih razmerjih (posebej 33. do 36.i člen) in 12. točke 100. člena istega zakona in da so po njegovem mnenju izpodbijane zakonske določbe v neskladju z 2., 49. in 155. členom Ustave. Meni, da si je vsak posameznik z zaposlitvijo za nedoločen čas zagotovil pravico do dela, ki mu je kot že pridobljena temeljna socialna pravica z izpodbijanimi zakonskimi določbami odvzeta.
Svoj pravni interes utemeljuje s tem, da je tajnik Delavske zveze ZLSD in je njegova osnovna naloga borba za delavske pravice in da je bil od 1.11.1992 do 30.10.1994 kot presežni delavec brez dela.
2. Procesni pogoj za začetek postopka presoje ustavnosti zakona na podlagi pobude je izkazan pravni interes pobudnika. Pravni interes je podan, če zakon oziroma zakonske določbe, katerih oceno pobudnik predlaga, neposredno posegajo v njegove pravice, pravne interese oziroma pravni položaj (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS).
3. Dejstvo, da je pobudnik tajnik Delavske zveze ZLSD, ne izkazuje njegovega pravnega interesa. Če so ogrožene pravice delavcev, so po 8. alinei prvega odstavka 23. člena ZUstS pooblaščeni predlagatelji postopka reprezentativni sindikati za območje države. Pravni interes bi bilo mogoče priznati tudi drugim (reprezentativnim) sindikatom, če izpodbijajo zakonske določbe, ki posegajo v pravice delavcev.
Pobudniku v tem primeru tudi kot posamezniku ni bilo mogoče priznati pravnega interesa, ker morebitna odločitev Ustavnega sodišča o razveljavitvi izpodbijanih zakonskih določb ne bi spremenila njegovega sedanjega pravnega položaja oziroma ne bi vplivala na njegove pravice ali pravne interese.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo s šestimi glasovi proti trem. Proti so glasovali sodniki Krivic, Testen in Zupančič.
Predsednik
dr. Tone Jerovšek